**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.10.2023, ora 08:00 – 23.10.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 23.10.2023, ora 07:00**

**RÂURI**

**Debitele au fost în general staționare**, exceptând cursurile mijlocii și inferioare ale Vișeului, Izei, Turului, Someșului, Lăpușului, Bistriței, cursul inferior al Mureșului și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crișuri, Arieș, Timiș, Moravița, Caraș, Nera, Cerna, Vedea, Tazlău, Rm. Sărat, Bârlad, Jijia, pe afluenții Jiului, pe unii afluenți din bazinul superior și mijlociu al Oltului, pe unii afluenți din bazinul superior al Argeșului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând cursurile inferioare ale Someșului și Mureșului și cursul superior al Prutului, unde vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 22.10.2023 – 23.10.2023 a fost staționar, având valoarea de 2000 m3/s**, sub media multianuală a lunii octombrie (3850 m3/s) .

În aval de Porţile de Fier debitele au fost relativ staționare pe sectoarele Gruia – Oltenița și Hârșova – Tulcea și în ușoară creștere pe sectorul Călărași – Cernavodă.

**Debitul la intrarea în țară (secțiunea Baziaș) va fi în creștere ușoară (2050 m3/s).**

În aval de Porțile de Fier, debitele vor fi în creştere uşoară pe sectoarele Gruia – Tr. Măgurele şi Cernavodă – Vadu Oii și relativ staționare pe sectoarele Zimnicea – Călăraşi şi Brăila – Tulcea.

**2.** **Situaţia meteorologică în intervalul 22.10.2023, ora 09:00 –23.10.2023, ora 06:00**

**ÎN ŢARĂ**

Valorile termice diurne au fost în mare parte din țară mai scăzute față de ziua precedentă, însă vremea a fost deosebit de caldă pentru această dată (abatere față de media multianuală cuprinsă între 8 și 16 grade). Cerul a fost variabil, temporar cu înnorări în prima parte a zilei în sud, centru și nord-est, iar seara și la începutul nopții în vest și nord-vest, dar numai izolat s-au semnalat ploi slabe. Vântul a suflat slab și moderat, cu intensificări pe parcursul zilei în zona montană înaltă unde au fost rafale în general de 70...90 km/h, iar trecător și pe arii restrânse și în regiunile vestice, centrale și estice. Temperaturile maxime s-au situat între 21 de grade la Ocna Șugatag, Dumbrăvița de Codru și Joseni și 33 de grade la Cernavodă și Adamclisi, iar la ora 06 valorile termice erau cuprinse între 4 grade la Întorsura Buzăului și 20 de grade la Mahmudia. Noaptea, pe alocuri s-a format ceață în depresiuni.

*Observații: de ieri dimineață de la ora 6 au fost în vigoare 3 atenționări pentru fenomene meteorologice periculoase imediate, 2 de către SRPV Sibiu și 1 de către CNPM pentru Muntenia.*

**LA BUCUREŞTI**

Vremea s-a menținut frumoasă, iar valorile termice, deși ușor mai scăzute față de ziua precedentă, s-au situat cu mult peste cele specifice acestei perioade (abateri de până la 12...13 grade față de normele climatologice). Cerul a fost variabil, iar vântul a suflat slab până la moderat. Temperatura maximă a fost de 29 de grade la Afumați și Băneasa și 30 de grade la Filaret, iar la ora 06 se înregistrau 9 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 23.10.2023, ora 09:00 –24.10.2023, ora 09:00**

**ÎN ŢARĂ**

Vremea va fi caldă pentru această dată, chiar deosebit de caldă în sud și sud-est. Cerul va fi variabil, cu unele înnorări în zona de munte și în sud-estul teritoriului unde doar izolat va ploua slab. Vântul va sufla slab și moderat, cu ușoare intensificări la altitudini mari în Carpații Orientali și în nordul Moldovei. Valorile termice vor fi mai scăzute față de zilele precedente, astfel temperaturile maxime se vor situa între 17 și 29 de grade, iar cele minime, în general, între 2 și 14 grade. Dimineața și noaptea, izolat va fi ceață.

**LA BUCUREŞTI**

Vremea va fi mai caldă decât în mod normal pentru această dată. Cerul va fi variabil în timpul zilei și mai mult senin noaptea, iar vântul va sufla cel mult moderat. Temperatura maximă se va situa în jurul valorii de 26 de grade, iar cea minimă va fi de 8...11 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite**.**

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Dobrogea-Litoral***

Ca urmare a scăderii debitului fluviului Dunărea din ultima perioadă, începând cu data de 21.09.2023 s-a trecut la aplicarea fazei de atenționare/avertizare pe sectoarele Chiciu (km 375) - Izvoarele (km 345) - Cernavodă (km 298) - Hârșova (km 238), Dăeni - Măcin - Smârdan - Grindu - Isaccea - braț Chilia - braț Tulcea - braț Sulina, conform prevederilor Planului de restricții și folosire a apelor în perioadele deficitare, pentru BH Dunăre 2021-2025. Începând cu data de 17.10.2023 a fost instituită faza de atenționare/avertizare - perioada de iarnă pentru SNN CNE Cernavodă. Pe sectorul Chiciu - Cernavodă - Hârșova (sector 6.2.), nivelul Dunării a atins valoarea corespunzătoare treptei 1 de restricții conform prevederilor Planului de restricții și folosire a apelor în perioadele deficitare, pentru BH Dunăre 2021-2025.

 **DIRECȚIA COMUNICARE**